钦定古今图书集成/明伦汇编/官常典/第359卷 > 张问达
## 钦定古今图书集成/明伦汇编/官常典/第359卷 > 张问达

按《明外史》本传：“问达，字德允，泾阳人。万历十一年进
士。历知高平、潍二县，有惠政，征授刑科给事中。宁夏
用兵，请尽蠲全陕逋赋，从之。父丧除，起故官，历工科
左给事中。帝方营建两宫中，官利干没，复兴他役。问
达力请停止，不纳。俄陈矿税之害，言阉尹一朝衔命，
辄敢纠弹郡守，甚且纠抚按重臣。而孙朝至诬诋清”
介绝俗之魏允贞所携程守训、陈保辈，至棰杀命吏，
毁室庐，掘坟墓，不一按问，若万方怨恫。何典试山东，
疏陈道中饥馑流离状，请亟罢天下矿税。皆不报。已，
巡视厂库。故事，令商人办内府器物，佥名以进，谓之
“佥商。”而诸高赀者率贿近幸求免，帝辄许之。问达两
疏争执，又极论守训罪，并寝不行。进礼科都给事中。
劾晋江李贽邪说惑众，逮死狱中。贽事具《耿定向传》。
三十年十月，星变，复请尽罢矿税。时比年日食皆在
四月。问达以纯阳之月，其变尤大，先后疏请修省，语
极危切，帝终不纳。寻迁太常少卿，以右佥都御史巡
抚湖广。所部水灾，数请蠲贷。帝方营三殿，采木楚中，
计费四百二十万有奇。问达多方拮据，民免重困。久
之，召拜刑部右侍郎，署部事，兼署都察院事。四十三
年五月，谳问张差《梃击》事，问达从员外郎陆梦龙言，
令十三司会讯。词连郑贵妃。宫监庞保、刘成，中外籍
籍，疑贵妃弟国泰为之。问达等奏上差狱。帝见保成
名，留疏不下。寻召方从哲、吴道南及问达等于慈宁
宫，命并磔二人。甫还宫，帝意复变，乃先僇差，令九卿、
三法司会讯保成于文华门。保成供原姓名曰郑进、
刘登云，而不承罪。方鞫时，东宫传谕曰：“张差情实风
癫，误入宫门，击伤内侍，罪不赦。后招保成系内官，欲
谋害本宫，彼何益？当以仇诬，从轻拟罪问。”达等以鞫
审未尽，上疏曰：“奸人闯宫，事关宗社。今差已死，二囚
易抵饰。文华门尊严之地，臣等不敢刑讯，何由得情？
二囚偏词，何足为据？差虽死，所供词故在，其同谋马
三道等，亦皆有词在案，孰得而灭之？况慈宁召对，面
谕并决，煌煌天语，通国共闻。若不付之外庭，会宫严
鞫，安肯输情？既不输情，安从正法？祖宗二百年来，未
有罪囚不付法司，辄令拟罪者。且二人系内臣，法行
自近，陛下尤当严其衔辔而置之重辟。奈何任彼展
辩，不与天下共弃之也。”帝以二囚涉郑氏，付外庭，议
益滋。乃潜毙之于内言，皆以创重身死，而马三道等
五人命予轻比，坐流配，其事遂止。是年解都察院事。
久之，迁户部尚书，督仓场。寻兼署刑部，拜左都御史。
光宗疾大渐，同受顾命。天启元年冬，代周嘉谟为吏
部尚书，连掌内外大计，悉叶公论。当是时，万历中建
言诖误获谴诸臣，弃林下久死者已过半。问达等定
议，以廷杖系狱遣戍者为一等，赠官荫子、贬窜削籍
者为一等，但赠官获恤者七十五人。会孙慎行、邹元
标追论红丸，力攻方从哲。诏廷臣集议，与议者百十
馀人。问达既集众议，乃会户部尚书汪应蛟等上疏
曰：“按慎行奏，首罪李可灼进红丸。可灼先见从哲，臣
等初未知。及奉召进乾清宫，候于丹墀。从哲与臣等
共言李可灼进药，俱慎重未决。俄宣臣等至宫内，跪
御前，先帝自言朕躬虚弱。语及寿宫，并谕辅陛下为
尧、舜”，因问可灼安在。可灼趋入，“和药以进，少顷又进，
圣躬安舒就寝。此进药始末，从哲及文武诸臣所共
见者。是时群情仓惶，凄然共切，弑逆二字，何可忍言。
在诸臣固谅从哲无是心，即《慎行疏》中亦已相谅。若
可灼轻易进药，非但从哲未能止，臣与众人亦未能
止，臣等均有罪焉。”及御史王安舜等疏论可灼、从哲
目应重拟，乃先“止罚俸，继令养疾，则失之太轻。今不
重罪可灼，何以慰先帝而服中外之心？宜提付法司，
正以刑辟。若崔文昇妄投凉药，罪亦当诛，请并下法
司，与可灼并按。从哲，则应如其自请，削去官阶，为法
任咎。此亦大臣引罪之道宜然，而非臣等所敢议也。
至选侍欲垂帘听政，群臣初入临阍者，阻不容入，群”
臣排闼而进。哭临毕，奉圣躬至文华殿，行朝谒嵩呼
礼，复奉驾还慈庆宫。因议新主登极，选侍不当复居
乾清，九卿即公疏请移，言官继之，从哲始具揭奏请
选侍，遂即日移宫。然舆论犹憾从哲之奏不毅然为
百僚倡。倘非诸臣共挟大义，连章急趋，则乾清何地，
犹然混居，令得假窃魁柄，将如陛下“登极还宫何？”疏
入，帝谓从哲心迹自明，不当轻议，止逮可灼下吏，文
昇已安置南京，弗问。问达历更大任，“梃击”、“红丸”、“移宫”
三大案，并经其手，持议平允，不激不随。先以秩满，加
太子太保，至是乞休，疏十三上。诏加少保，乘传归。五年，魏忠贤擅国，御史周维持劾问达力引王之采植
党乱政，遂削夺。御史牟志夔复诬问达赃私，请下吏
按问；命捐赀十万助军兴。顷之，问达卒，巡抚张维枢
言免其半，问达家遂破。崇祯初，赠太保，予一子官。维
持、志夔咸名挂《逆案》。